Civilek.info

A lourdes-i Feltámadás Keresztútja a budapesti ferences iskolában
2026-02-18 08:00 - 2026-04-02 17:00 (Europe/Budapest)
A budapesti Szent Angéla Ferences Általános Iskola és Gimnázium (Budapest 1024, Ady Endre u. 3.) felemelő kiállítással készül a nagyböjti időszakra. Az iskola falai között hamvazószerdától a teljes nagyböjti időszakban, február 18. és április 2. között, megtekinthetővé válik Maria de Faykod magyar származású, Franciaországban élő világhírű szobrászművész lourdes-i Feltámadás Keresztútjáról készített fotókiállítás. A kiállítás, mely a Béres Alapítvány támogatásával valósul meg, minden érdeklődő számára megtekinthető.
Maria de Faykod leghíresebb, világszerte ismert alkotása a 2008-ban Lourdes-ban felavatott, több mint száz tonna carrarai márványból készült, tizenhét stációból álló Feltámadás Keresztútja. A most megnyíló kiállításon a stációkról a szobrászművész saját felvételei alapján készült képek láthatók. A művésznő fotóiból a Béres Alapítvány 2016-ban készített reprezentatív kiállítási anyagot, mely az elmúlt évek során számos kiemelt helyen került bemutatásra. Ez az első alkalom, amikor egy iskola falai között válik láthatóvá, hogy szolgálja az iskola diákjainak péntek reggeli keresztút-járásaiban a mély átélés lehetőségét. Ugyanakkor az iskola kitárja kapuját, így a nagyhatású művészi stációkat minden érdeklődő megtekintheti.
A tárlat megnyitója hamvazószerdán, február 18-án a reggel 8 órakor kezdődő iskolai szentmisét követően lesz. A Béres Alapítványt Regéczy Béres Melinda, a Béres Gyógyszergyár kommunikációs igazgatója képviseli.
A rendezvény szervezői szeretettel várják a sajtó képviselőit is, a részvételi szándékot kérjük előzetesen jelezzék Berthóty Kálmán, üzemeltetési igazgató úr vagy Szabó Péter iskolalelkész úr részére (uzemeltetes@szentangela.hu, 06-70-661-2063).

IV. Essentia Artis
2026-02-28 08:00 - 2026-05-09 20:00 (Europe/Paris)
Február végén nyílik meg a IV. Essentia Artis, a Magyar Művészeti Akadémia (MMA) 2025-ben végzett művészeti ösztöndíjasainak kiállítása és programsorozata a Pesti Vigadóban. A tavaszi művészeti esemény negyven programmal és minden eddiginél több, öt tematikus nappal várja az érdeklődőket február 28. és május 9. között. A rendezvény részeként az építészet, a film- és fotóművészet, az irodalom, az ipar- és tervezőművészet, a képzőművészet, a népművészet, a színház, a zene és a művészetelmélet területén tevékenykedő alkotók mutatkoznak be – hangzott el az Essentia Artis budapesti sajtóeseményén február 10-én a Centrál Kávéházban.

Kiss János, az MMA alelnöke köszöntőjében úgy fogalmazott: a Magyar Művészeti Akadémiának egyfajta szolgálatot kell teljesítenie, „hinni kell a fiatalokban, és támogatni kell őket”.
Az MMA ösztöndíjprogramja nemcsak az anyagi juttatásról, hanem ennél sokkal többről szól: ezek között a tehetséges fiatalok között ugyanis olyan kapcsolatok jöhetnek létre, amelyek felbecsülhetetlenek – hangsúlyozta Kiss János.
Csáji László Koppány, az MMA Művészetelméleti és Módszertani Kutatóintézetének igazgatója hozzátette: az Essentia Artis koncepciója az, hogy minden művészeti ág és a művészetelmélet is helyet kapjon ezen a „kis művészeti fesztiválon”.
A február 28-án kezdődő programsorozat tematikus napjaira a legkülönbözőbb korosztályok tagjait várják a Pesti Vigadóban – hangsúlyozta az igazgató, kiemelve, hogy az Essentia Artis „igazi közönségsikerré vált”, mivel látogatottsága évről évre növekszik.
Az érdeklődőket gazdag programkínálat, többek között filmes kulisszatitkok, fotóművészeti workshop, kézműves alkotások, nagykoncertek, valamint hangszerbemutató is várja az MMA székházában – sorolta Csáji László Koppány, aki beszámolt arról is, hogy a megközelítőleg 2,5 hónapon át nyitva tartó kiállításban több csatornán is lehetőség nyílik magyar és angol nyelven tájékozódni részletes képfeliratok, QR-kóddal elérhető digitális tartalmak segítségével.
Az MMA MMKI írásos tájékoztatója szerint az iski Kocsis Tibor, Józsa Judit és Szalai Bálint kurátorok közös munkája nyomán rendezett kiállítás eredményeképpen a látogató teljes képet kaphat az ötven év alatti kortárs magyar művészek alkotópályájáról, szellemi hátteréről és inspirációik forrásáról az MMA székházának 6. emeleti kiállítótereiben.
Az idei művészeti seregszemle programkínálata kiemelt figyelmet fordít az ünnepekhez és jeles művészeti napokhoz kapcsolódó eseményekre. A szervezők célja, hogy ezek az alkalmak méltó módon, magas színvonalú, sokszínű művészeti programok révén váljanak emlékezetessé a közönség számára.
Az Essentia Artis kiemelt programjai között február 28-án Kerekes Emőke fotós workshopján a családok a tárgyakban rejlő történeteket fedezhetik fel a mobiltelefont kreatív alkotótársként használva; március 1-jén pedig az érdeklődők Országh Martin hangszerkészítő zenével tarkított előadásán vehetnek részt, amelyen a brácsának a népzenében betöltött szerepére is fény derül.
Március 5-én a hagyományos mesterségek és a népművészet kerülnek fókuszba a Mesterségem címere elnevezésű foglalkozáson; március 6-án Sándor László Sárkányok pediglen vannak! című előadása a középkori zene és szimbolika titkait tárja fel különböző zenei példákkal.
Március 28-án a SzínpadOn című egész napos programsorozat a színházművészet sokszínű világába invitálja a közönséget: a színpadon egymást váltja Cseke-Marosi Eszter népmesei bábos előadása, Adamovich Ferenc interaktív mozgáspedagógiai bemutatója, majd Csiby Gergely improvizációra épülő színészworkshopjába kapcsolódhat be a közönség. A VR-térben lehetőség nyílik mesefigurák vagy szuperhősök bőrébe bújni, a napot pedig Blaskó Borbála előadása zárja, amelyen a közönség Csontváry Kosztka Tivadar festői és Isadora Duncan táncművészeti világába nyerhet bepillantást.
A kiállítás és programsorozat május 9-én – a Pesti Vigadó Nyitott Ház rendezvényének keretében – irodalmi beszélgetéssel, a balatoni strandépítészetről szóló előadással, tárlatvezetéssel és a Bágyi Balázs New Quartet koncertjével zárul.
Az Essentia Artis programjai – melyekről részletes információk a www.essentiaartis.com weboldalon találhatók – néhány zenei program kivételével ingyenesek, de regisztrációhoz kötöttek. A tematikus programokra jelentkezők a tárlatot az esemény napján ingyenesen tekinthetik meg.
A közleményben kitértek arra is, hogy február 10. és április 13. között ismét lehet pályázni a 2026–2029-es időszakra szóló MMA Művészeti Ösztöndíjprogramra, amelynek szakmai lebonyolítója az MMA MMKI. A pályázat benyújtásának nem feltétele művészeti, művészetelméleti végzettség, szakképzettség. Az ösztöndíjjal kapcsolatos további információk a https://osztondij.mma-mmki.hu/tenders linken találhatók.
